Sari (klesplagg)

**Sari** er en tradisjonell klesdrakt som blir båret av kvinner fra Sør-Asia, særlig i India, men også i Bangladesh, Nepal, Pakistan, Thailand, Burma, Afghanistan, Sri Lanka og Indonesia. Sarien består av et 5&ndash;6 meter langt tøystykke som vikles rundt kroppen. Måten en sari bæres på kan variere fra kultur til kultur. Til klesdrakten bruker en i dag gjerne en tettsittende bluse, tsjoli (*choli* på engelsk), og et underskjørt, men det er også mulig å gå uten. Sari er både et fest- og hverdagsplagg, og finnes i en rekke forskjellige tekstiltyper og prisklasser.

## Utforming, typer og bruk

Selve sarien er et tøystykke som vanligvis er mellom 1 og 1,25 meter bredt og rundt 5,5 meter (6 yards) eller 8,2 meter (9 yards) langt. Tradisjonelt ble sarier laget av silke eller bomull. I dag finnes de også i en rekke kunststoff, særlig lette stoff som chiffon og viskose. Mange former for mønster er vanlig, både vevd inn i stoffet, påtrykt og brodert. Ofte vil tsjolien være av samme stoff som sarien, eller i en farge som matcher.

En tar på seg sarien ved å feste den rundt livet, enten i et underskjørt eller med en knute. Deretter blir tøystykket viklet en gang rundt livet og som oftest brettet i folder som en fester, gjerne foran i livet. Resten av tøyet fører en over den ene skuldren slik at brystet og deler av ryggen blir dekt. Endestykket blir kalt *pallu*, og blir noen ganger brukt til å dekke hodet. Palluen kan også føres ned igjen til livet og festes der, eller brukes over den andre skulderen. I noen draperingsmåter, for eksempel i forbindelse med arbeid eller dansing, fører en også en del av sarien mellom beina og fester den, slik at nederdelen blir mer bukseaktig. 


Sari1847.jpg|Kvinne i sari 1847
Sari 2.jpg|Kvinne med sari i nivi-stil, den vanligeste måten å feste sarien på i dag
Indian grandmother.jpg|Eldre indisk kvinne med palluen festet i livet
Maharasthran woman, fisherman's village, Mumbai.jpg|Fiskerkvinne fra Maharashtra med bukseaktig nederdel
Yamini Reddy kuchipudi.jpg|Mohiniattam-danser med tett festet sari. Mohiniattam er tradisjonell dans fra Kerala.
Female Model in Navel exposing Sari.jpg|Modell med sari i gjennomsiktig stoff


### Stiler og draperingsmåter
Det har utviklet seg et utall ulike måter å feste sarien på i ulike regioner, folkegrupper og kaster i Sør-Asia. Den vanligste stilen i moderne tid er kjent som *nivi*, og fester nederdelen som et skjørt med folder framme ved livet og har palluen hengende nedover ryggen.

Gujarat-stilen skiller seg fra nivi-stilen ved at en fører palluen opp bak ryggen og deretter lar den henge ned over brystet. Bengal-stilen ender også med palluen foran, men har færre, større folder. Den gamle Mysore-stilen har derimot iøynefallende folder foran som rekker forbi føttene. I den tamilske sarien fester en gjerne palluen nede igjen i livet.


Telugu Lady.jpg|Telugu-kvinne i nivi-sari med belte
Gujarati sari.jpg|Sarimaker med sari i Gujarat-stil, der palluen henger fram over brystet istedenfor ned bak ryggen
Bengali Sari.jpg|Bengal-sari uten synlige folder
Mysore Sari.jpg|Jenter med Mysore-sarier
Sinhalese Girl Wearing A Traditional Kandyan Saree (Osaria)-1.jpg|Ung kvinne fra Sri Lanka med sari festet i Kandy-stil


### Bruk
For mange sørasiatiske kvinner er sari hverdagsantrekk, og blir brukt som arbeidsklær. For andre blir den bare brukt ved spesielle anledninger. Slike kan være bryllup, høytider, seremonier og fester.


A Bangladeshi woman works on a potato field.jpg|Kvinnelig jordbruksarbeider i Bangladesh med sari
डेमी मुर.jpg|Nepalsk kvinne i sari sammen med kvinne i vestlige klær
LulaePatil-2.jpg|Presidenten av India, Pratibha Patil, med palluen over hodet
Thiruvathirakali kerala.jpg|Kvinner i hvite Kerala-sarier under onamfeiring i København 2007
Indian bride in white.jpg|Indisk brud i hvit sari sammen med moren sin i blå


## Eksterne lenker
* 
* How to wear a sari